Απόφαση της Επιτροπής

της 8ης Ιανουαρίου 2002

για έγκριση του σχεδίου τεχνικής δράσης 2002 για τη βελτίωση των γεωργικών στατιστικών

[κοινοποιηθείσα υπό τον αριθμό Ε(2001) 4973]

(2002/30/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την απόφαση 96/411/ΕΚ του Συμβουλίου, της 25ης Ιουνίου 1996, για τη βελτίωση των κοινοτικών γεωργικών στατιστικών(1), όπως τροποποιήθηκε τελευταία από την απόφαση αριθ. 2298/2000/ΕΚ του Ευρωπαϊκού Κοινοβουλίου και του Συμβουλίου, της 28ης Σεπτεμβρίου 2000(2), και ιδίως το άρθρο 4 παράγραφος 1 και το άρθρο 6 παράγραφος 2,

Εκτιμώντας τα ακόλουθα:

(1) Σύμφωνα με την απόφαση 96/411/ΕΚ, η Επιτροπή καταρτίζει κάθε χρόνο ένα σχέδιο τεχνικής δράσης για τις γεωργικές στατιστικές.

(2) Είναι σκόπιμο να παγιωθούν ορισμένες δράσεις οι οποίες ξεκίνησαν από τα προηγούμενα σχέδια δράσης και να συνεχιστούν οι προσπάθειες που ανέλαβαν τα κράτη μέλη, ιδίως στον τομέα των ισοζυγίων και της χρήσης φυτοφαρμάκων.

(3) Είναι βασικό να βελτιωθούν οι πληροφορίες για τα υλικά δεδομένα της ευρωπαϊκής γεωργίας, να δημιουργηθούν λεπτομερείς γεωργοπεριβαλλοντικοί δείκτες, να αναπτυχθούν οι περιβαλλοντικές πτυχές των γεργικών οικονομικών λογαριασμών και να λειτουργήσουν συστήματα πληροφόρησης για την αγροτική ανάπτυξη στο πλαίσιο της εφαρμογής των σχετικών κοινοτικών πολιτικών.

(4) Σύμφωνα με την απόφαση 96/411/ΕΚ, η Κοινότητα συμμετέχει στις δαπάνες που πραγματοποιεί κάθε κράτος μέλος για την προσαρμογή των εθνικών συστημάτων ή για τις προπαρασκευαστικές εργασίες που αφορούν νέες ή αυξανόμενες ανάγκες, που πρέπει να πραγματοποιηθούν στο πλαίσιο ενός σχεδίου τεχνικής δράσης.

(5) Τα μέτρα που προβλέπονται από την παρούσα απόφαση είναι σύμφωνα με τη γνώμη της μόνιμης επιτροπής γεωργικών στατιστικών,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Το σχέδιο τεχνικής δράσης 2002 για τη βελτίωση των γεωργικών στατιστικών περιλαμβάνεται στο παράρτημα της παρούσας απόφασης.

Άρθρο 2

Τα κράτη μέλη είναι οι αποδέκτες της παρούσας απόφασης.

Βρυξέλλες, 8 Ιανουαρίου 2002.

Για την Επιτροπή

Pedro Solbes Mira

Μέλος της Επιτροπής

(1) ΕΕ L 162 της 1.7.1996, σ. 14.

(2) ΕΕ L 263 της 18.10.2000, σ. 1.

ΠΑΡΑΡΤΗΜΑ

Σχεδίο τεχνικής δράσης 2002 για τη βελτίωση των γεωργικών στατιστικών

(TAPAS 2002)

Οι δράσεις που αναφέρονται στο σχέδιο τεχνικής δράσης για τη βελτίωση των γεωργικών στατιστικών (TAPAS) το 2002 έχουν ως αντικείμενο:

αφενός, να δώσουν τη δυνατότητα συνέχισης ορισμένων δράσεων που ξεκίνησαν από τα προηγούμενα σχέδια δράσης και των οποίων σκοπός ειδικά είναι η επέκταση και η επικύρωση μεθόδων που είχαν εφαρμοστεί προηγουμένως πειραματικά, προκειμένου να παρέχονται καλύτερες στατιστικές στους ακόλουθους τομείς:

i) υλικά δεδομένα της ευρωπαϊκής γεωργίας,

ii) περιβαλλοντικές πτυχές των γεωργικών οικονομικών λογαριασμών,

iii) γεωργοπεριβαλλοντικοί δείκτες,

iv) χρήση φυτοφαρμάκων,

και, αφετέρου, να δημιουργήσουν συστήματα πληροφόρησης όσον αφορά:

v) την αγροτική ανάπτυξη.

Η Επιτροπή θα συμμετάσχει χρηματοδοτικά στα σχέδια που αναπτύσσονται στο πλαίσιο αυτών των δράσεων. Η συνεισφορά αυτή ανά κράτος μέλος δεν θα υπερβεί τα ποσά που αναγράφονται στον πίνακα.

Οι δράσεις που υπέβαλαν τα κράτη μέλη αφορούν:

1. Τα υλικά δεδομένα της ευρωπαϊκής γεωργίας

Η δράση αυτή εντάσσεται στο πλαίσιο της παράτασης δράσεων που έχουν ήδη εφαρμοστεί τα προηγούμενα χρόνια και αποσκοπεί να βελτιώσει τις στατιστικές πληροφορίες στον τομέα:

α) των δεδομένων για τις εκτάσεις, την παραγωγή και τις χρήσεις της φυτικής παραγωγής, ιδίως για τα ισοζύγια,

β) των δεδομένων για τα ζωικά κεφάλαια και την παραγωγή και τις χρήσεις της ζωικής παραγωγής, ιδίως για τα ισοζύγια κρεάτων,

γ) των ισοζυγίων ζωοτροφών (είτε για έναν πρώτο υπολογισμό του ισοζυγίου ζωοτροφών -συχνά μετά τη βελτίωση των ισοζυγίων εφοδιασμού- είτε για την κατάρτιση ενός διεξοδικότερου υπολογισμού, μετά τον πρώτο, βάσει ερευνών σχετικά με τους πόρους και τις χρήσεις των γεωργικών προϊόντων ή βάσει λεπτομερέστερων αναλύσεων των διαθέσιμων δεδομένων). Πρέπει επίσης να επιζητηθεί η συνοχή μεταξύ ισοζυγίων εφοδιασμού και ισοζυγίου ζωοτροφών,

δ) άλλων εργασιών, που εντάσσονται στο πλαίσιο της παράτασης δράσεων που έχουν ήδη ξεκινήσει, προκειμένου να βελτιωθεί η αξιοπιστία των αριθμητικών στοιχείων για τα αποθέματα ή για τις μεταγενέστερες χρήσεις, και μέσα στη γεωργική εκμετάλλευση, καθώς και στον τομέα των εργασιών για την κατάρτιση τεχνικών συντελεστών.

2. Περιβαλλοντικές πτυχές των γεωργικών οικονομικών λογαριασμών

Ο στόχος αυτής της δράσης είναι πρώτα απ' όλα να εισαχθούν στη μεθοδολογία των οικονομικών λογαριασμών της γεωργίας (ΟΛΓ) και της δασοκομίας (ΟΛΔ) έννοιες και ορισμοί που να επιτρέπουν να αντιμετωπιστούν ορισμένες συνιστώσες περιβαλλοντικού ενδιαφέροντος, όπως για παράδειγμα οι υπηρεσίες στη συνολική παραγωγή ή όπως μια πράξη αναδιανομής υπό μορφήν επιδοτήσεων ή φόρων.

Στη συνέχεια θα ξεκινήσει η εφαρμογή αυτών των νέων ορισμών.

Το κοινοτικό ενδιαφέρον προκύπτει από την προοπτική παραγωγής συνεχών στατιστικών σειρών που θα συμπληρώσουν τις σειρές των οικονομικών λογαριασμών της γεωργίας και της δασοκομίας.

3. Γεωργοπεριβαλλοντικοί δείκτες,

Η Επιτροπή επιθυμεί να ενθαρρύνει σχέδια που επιτρέπουν τη βελτίωση των ήδη υφιστάμενων δεικτών, όπως ιδίως τη γνώση, σε περιφερειακό επίπεδο, της απόδοσης ορισμένων καλλιεργειών, των δεδομένων πωλήσεων ή κατανάλωσης ανόργανων λιπασμάτων κ.λπ. Υποστηρίζει επίσης την κατάρτιση δεικτών τοπίου, όπως το μήκος των φυτικών φρακτών ή των κρασπέδων ή και οι εκτάσεις που χρησιμοποιούνται σε επίπεδο περιφέρειας εκτός της ωφέλιμης αγροτικής έκτασης (βοσκότοποι, ορεινά λιβάδια κ.λπ)· η επίπτωση των διαρθρωτικών χαρακτηριστικών στη λειτουργία των εκμεταλλεύσεων· στοιχεία σχετικά με τις καλλιεργητικές πρακτικές.

4. Χρήση φυτοφαρμάκων

Η δράση αυτή επιδιώκει να συνεχιστεί η συλλογή και η επεξεργασία δεδομένων σχετικά με τη χρήση των φυτοφαρμάκων· να βελτιωθεί η ποιότητα και η ταχύτητα διαβίβασης χρησιμοποιώντας διάφορες μεθόδους και να βελτιωθεί η χρήση διάφορων πηγών. Οι καλλιέργειες επιλέγονται από τα κράτη μέλη σε συνάρτηση με τη σημασία τους, είτε από άποψη καλλιεργούμενης έκτασης είτε από άποψη χρησιμοποιούμενης ποσότητας φυτοφαρμάκων. Η γνώση της χρησιμοποίησης μιας συγκεκριμένης ενεργούς ουσίας είναι επίσης ένας από τους επιδιωκόμενους στόχους.

5. Αγροτική ανάπτυξη

Ο νέος αυτός άξονας ανάπτυξης γεωργικών στατιστικών αφορά, αφενός, τις περισσότερο λεπτομερείς, από άποψη εδαφικής κατανομής, πληροφορίες που συνήθως συλλέγονται σε εθνικό επίπεδο αλλά επίσης την εδαφική κατανομή που συχνά διαφέρει από την κατανομή των διοικητικών περιφερειών, που χρησιμοποιείται κατά την κατάρτιση της πλειονότητας των περιφερειοποιημένων στατιστικών. Αφετέρου, οι ανάγκες αυτές αφορούν πληροφορίες που καλύπτουν μια ευρύτερη και πολυποίκιλη θεματολογία: τα εξωγεωργικά εισοδήματα της γεωργικής εκμετάλλευσης και των οικογενειών, ιδίως τις συμπληρωματικές δραστηριότητες της γεωργικής δραστηριότητας και τις υπηρεσίες που προσφέρουν οι γεωργοί στο κοινωνικό σύνολο, καθώς και τους όρους διαβίωσης στις αγροτικές περιοχές, τη συμβολή της γεωργίας ως μέσου στήριξης άλλων οικονομικών και πολιτιστικών δραστηριοτήτων κ.λπ.

ΠΙΝΑΚΑΣ

ΣΧΕΔΙΟ ΤΕΧΝΙΚΗΣ ΔΡΑΣΗΣ 2002

Μέγιστη χρηματοδοτική συμμετοχή της Κοινότητας στις δαπάνες

κατανομή ανά κράτος μέλος (1000 EUR)

>ΘΕΣΗ ΠΙΝΑΚΑ>